Școala Națională de Studii Politice și Administrative (SNSPA) reacționează în cazul lui Alexandru Cumpănașu, care anul trecut a încasat aproape 67.000 de lei de la această instituție, și susține că Alexandru Cumpănașu nu a fost cadru didactic titular și nici profesor asociat, ci expert pentru un proiect implementat de Ministerul Dezvoltării în parteneriat cu SNSPA.





Rectorul SNSPA, Remus Pricopie, a transmis precizări "având în vedere discuţiile din spaţiul public referitoare la activitatea desfășurată de Alexandru Cumpănașu la SNSPA".





El spune că Alexandru Cumpănașu nu a fost cadru didactic titular și nici profesor asociat al SNSPA. Veniturile menționate în declarația de avere au fost obținute de Alexandru Cumpănașu în calitate de expert în cadrul proiectului "Consolidarea cadrului pentru creșterea calității serviciilor publice și sprijinirea dezvoltării la nivel local” (SIPOCA 9), implementat de Ministerul Dezvoltării Regionale și Administrației Publice, prin Direcția pentru Descentralizarea Administrației Publice, în parteneriat cu SNSPA, susține rectorul instituției de învățământ superior.

Conform sursei citate, pentru acest proiect au lucrat aproximativ 180 de experți.



